﻿  INOVAŢIA ÎN ŞTIINŢELE SOCIALE LAUREANA URSE novaţia în ştiinţele sociale” completează dezbaterea problematicii inovaţiei sociale ca factor al dezvoltării social- „ I economice. Este analizată mai întâi inovaţia în ştiinţă, pe baza lucrării lui T. Kuhn – „Structura revoluţiilor ştiinţifice”; „procesul dinamic prin care este câştigată cunoaşterea ştiinţifică” este prezentat pe baza conceptelor fundamentale ale lucrării acestuia: paradigmă, ştiinţă normală, probleme puzzles, anomalie, criză şi revoluţie ştiinţifică. Problematica inovaţiei în ştiinţele sociale este prezentată pe baza cărţii lui M. Dogan şi R. Pahre L’innovation dans les sciences sociales, precum şi pe baza unor lucrări ale profesorului Cătălin Zamfir. M. Dogan şi R. Pahre analizează cum şi unde se produce inovaţia în ştiinţele sociale, cum inovează cercetătorul şi ce poate genera inovaţie în ştiinţele sociale, dar consideră că ştiinţa poate progresa şi prin aporturi succesive. Punctele de vedere ale profesorului Cătălin Zamfir sunt orientate pe două direcţii: 1) caracteristicile disciplinelor social-umane; 2) participarea sociologiei la schimbarea socială, cu accent pe sociologia tranziţiei. Cuvinte-cheie: inovaţia în ştiinţă, inovaţia în ştiinţele sociale şi schimbarea socială. De ce „Inovaţia în ştiinţele sociale”, în cadrul dezbaterii cu tema „Inovaţia socială – factor al dezvoltării social-economice”? Pentru că o analiză completă a inovaţiei sociale ca factor al dezvoltării social-economice trebuie să cuprindă şi inovaţia în ştiinţele sociale, chiar dacă relaţia dintre inovaţia în ştiinţele sociale şi inovaţia socială ca factor al dezvoltării social-economice nu este o simplă relaţie de determinare. ŞTIINŢĂ ŞI CUNOAŞTERE ŞTIINŢIFICĂ Cunoaşterea ştiinţifică şi ştiinţa au fost, în decursul timpului, temă de analiză pentru filosofia ştiinţei, sociologia cunoaşterii şi sociologia ştiinţei. Pentru analiza inovaţiei în ştiinţă sunt de referinţă doi autori: Karl Popper, cu lucrarea „Logica ştiinţei” şi Thomas Kuhn cu „Structura revoluţiilor ştiinţifice”. Ceea ce au în comun cei doi autori spune chiar T. Kuhn: „Ambii ne ocupăm de Adresa de contact a autorului: Laureana Urse, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: lauraurse@yahoo.com. CALITATEA VIEŢII, XX, nr. 1–2, 2009, p. 40–48 2 INOVAŢIA ÎN ŞTIINŢELE SOCIALE 41 procesul dinamic prin care este câştigată cunoaşterea ştiinţifică... amândoi subliniem, cu date legitime, faptele şi de asemenea spiritul vieţii ştiinţifice actuale şi amândoi ne întoarcem adesea spre istorie pentru a găsi astfel de fapte”. În „Structura revoluţiilor ştiinţifice”, Thomas Kuhn a formulat o teorie asupra naturii şi dinamicii ştiinţei; teoria lui Kuhn are propriul său pachet de concepte de bază: paradigmă, ştiinţă normală, ştiinţă extraordinară, revoluţie ştiinţifică, probleme puzzles, anomalie, criză, incomensurabilitate, comunitate ştiinţifică. Trebuie precizat că T. Kuhn s-a bazat în elaborarea lucrării sale pe istoria ramurilor fundamentale ale ştiinţelor naturii, iar în argumentarea ideilor sale s-a folosit de exemple din istoria fizicii şi a chimiei. Paradigma este termenul central în abordarea lui T. Kuhn, cu numeroase explicaţii date de autor, printre care şi acela că paradigmele sunt realizările ştiinţifice universal recunoscute care, pentru o perioadă, oferă probleme şi soluţii model unei comunităţi de practicieni. Ştiinţa normală înseamnă, „cercetarea bazată ferm pe una sau mai multe realizări ştiinţifice trecute, realizări pe care o anumită comunitate ştiinţifică le recunoaşte, pentru o vreme, drept bază a practicii ei” (Kuhn, 1976:53). Probleme puzzles. „Poate cea mai izbitoare trăsătură a problemelor cercetării normale este măsura foarte mică în care ele urmăresc să producă noutăţi majore de ordin conceptual sau fenomenal” (Kuhn, 1976:78). „Puzzles sunt – în sensul întru totul uzual folosit aici – acea categorie specială de probleme care au menirea de a testa ingeniozitatea şi îndemânarea în rezolvare” (Kuhn, 1976:80). Anomalia. Ştiinţa normală este „o întreprindere în mare măsură cumulativă, extrem de eficientă în obţinerea rezultatelor, sporind constant aria de cuprindere şi precizia cunoaşterii ştiinţifice. În desfăşurarea cercetării ştiinţifice, oamenii de ştiinţă conştientizează la un moment dat o anomalie, adică aşteptările induse de paradigma care guvernează ştiinţa normală nu se mai regăsesc în segmentul de natură cercetat; se declanşează atunci o explorare amplă a zonei anomaliei, explorare care se încheie atunci când paradigma a fost ajustată în aşa fel încânt anomalia devine un fapt aşteptat. Criza. Când o anomalie ajunge să pară mai mult decât o simplă problemă de ştiinţă normală se poate spune ca a început tranziţia spre criză şi spre ştiinţa extraordinară. Toate crizele încep cu estomparea unei paradigme şi, deci, cu slăbirea rezultatelor cercetării normale. În principiu, crizele se pot încheia în următoarele trei moduri: 1) ştiinţa normală se dovedeşte, până la urmă, capabilă să rezolve problema care a provocat criza; 2) problema persistă şi oamenii de ştiinţă o lasă spre rezolvare generaţiei viitoare; 3) criza se poate încheia prin apariţia unei noi paradigme. „Tranziţia spre o nouă paradigmă este o revoluţie ştiinţifică”. Revoluţiile ştiinţifice sunt „acele episoade de dezvoltare necumulativă în care o paradigmă mai veche este înlocuită, integral sau parţial, de o nouă paradigmă incompatibilă cu ea”. 42 LAUREANA URSE 3 Prin urmare, în dinamica oricărei discipline ştiinţifice mature se înregistrează două etape distincte: 1) cercetarea normală sau cercetarea bazată pe paradigmă, care este o activitate cumulativă de rezolvare a problemelor puzzles şi care păstrează fundamentele ştiinţei; 2) revoluţia ştiinţifică, care reprezintă o întrerupere a continuităţii, produce transformarea fundamentelor şi determină o trecere de la o formă de practică ştiinţifică la altă formă, diferită calitativ. INOVAŢIA ÎN ŞTIINŢELE SOCIALE Cum pot inova oamenii de ştiinţă în domeniul ştiinţelor sociale? Este întrebarea fundamentală la care răspund Mattei Dogan şi Robert Pahre în „L’innovation dans les sciences sociales”. Autorii precizează încă de la începutul analizei lor că nu există un consens asupra contururilor ştiinţelor sociale: sociologia, antropologia şi ştiinţa politică sunt nucleul ansamblului ştiinţelor sociale. Odată definit câmpul ştiinţelor sociale, Dogan şi Pahre definesc inovaţia: „Noi definim inovaţia ca aport de noutate în cercetarea ştiinţifică”. „... inovaţia în ştiinţele sociale apare cel mai adesea şi produce rezultatele cele mai importante la intersecţia dintre discipline. Acest fenomen constituie, totodată, cauza şi efectul unei fragmentări neîntrerupte ale ştiinţelor sociale în specializări înguste şi al recombinării acestor specialităţi într-o manieră transversală, în interiorul a ceea ce numim câmpuri «hibride»... Deplasându-se dinspre centrul spre periferia unei ştiinţe, transgresându-i frontierele şi penetrând în domeniul altei specialităţi, un om de ştiinţă are cele mai mari şanse de a fi creativ”. În ciuda acestor precizări, autorii subliniază dificultatea de a defini inovaţia, în primul rând pentru că ştiinţa poate avansa prin aporturi succesive: „Oricât de puţin spectaculoase faţă de perioada revoluţiilor ştiinţifice, aceste perioade de progres prin aporturi succesive sunt motorul principal al progresului ştiinţific. Nicio discuţie despre inovaţie nu poate să le evite, chiar dacă «ştiinţa normală» nu este forma cea mai vizibilă a ştiinţei” (M. Dogan, R. Pahre, 1991:20). Inovaţiile în ştiinţele sociale se constituie în straturi succesive care se suprapun şi care formează patrimoniul (rezultat la rândul lui dintr-o muncă anterioară); marii inovatori exploatează intens acest patrimoniu ştiinţific. Autorii conchid că inovaţia în serie, acumularea de vaste patrimonii şi progresul gradual sunt trăsături care se manifestă în aproape toate ştiinţele sociale. Inovaţia în ştiinţele sociale este un fenomen de masă, numeroşi cercetători contribuind la creşterea patrimoniului ştiinţelor sociale. ● Unde se produce inovaţia? Autorii invocă „paradoxul densităţii”: tendinţa subdomeniilor cu o mare densitate de cercetători de a produce într-o măsură mai mică inovaţie, în ciuda efortului crescând; dar densitatea de cercetători în inima domeniului deschide calea inovaţiei la periferie: cercetarea la periferie pare a fi mai importantă decât cea produsă de cercetătorii masaţi în centrul disciplinei. 4 INOVAŢIA ÎN ŞTIINŢELE SOCIALE 43 ● Cum inovează cercetătorul? Mai întâi cercetătorii se specializează, apoi inovează, iar ulterior cunoaşterea specializată a diferitelor domenii se combină; această combinare este numită de autori hibridare: „Un domeniu hibrid rezultă din reacoperirea zonelor marginale a două sau mai multe discipline”. În analiza lui M. Dogan şi R. Pahre specializarea ştiinţelor este prima etapă a procesului de inovare; a doua etapă este recombinarea sectoarelor specializate, rezultând domenii hibride; apariţia acestora din urmă se datorează faptului că specializarea lasă un vid între subdiscipline, care trebuie umplut. „Astăzi, procesul cel mai important nu este creaţia de noi discipline, ci formarea de noi domenii hibride”. În ştiinţele sociale există multe domenii hibride. „Savanţii hibrizi” nu acceptă vidul care se creează între domeniile ştiinţifice; de aceea ei se îndreaptă spre aceste zone unde descoperă deseori fenomene care au scăpat atenţiei altor cercetători. Formarea specialităţilor hibride atrage, de cele mai multe ori, cercetătorii disciplinelor vecine. Trecând în revistă ştiinţele, din perspectiva fragmentării, specializării şi hibridării, autorii cercetează starea sociologiei caracterizată prin extraordinara ei fragmentare şi asocierea la ea a unor curente venite din psihologie, antropologie, ştiinţă politică şi economie, ceea ce face ca astăzi să nu existe un domeniu căruia să i se poată da numele de sociologie fără un alt adjectiv; caracteristica perioadei actuale este amestecul între sociologie şi subdomeniile altor ştiinţe sociale. Ce poate genera inovaţie? Schimbul transdisciplinar de teorii: teoriile existente într-o disciplină pot furniza explicaţii noi fenomenelor studiate în alte sectoare sau discipline. Schimburile de teorii între discipline sau subdiscipline poate avea mai multe forme: a) două subdiscipline pot, fiecare în parte, să sugereze câte o teorie pentru explicarea unui fenomen dat; oamenii de ştiinţă care cunosc cele două teorii încearcă frecvent să facă o sinteză a lor, teoria rezultată putând fi realmente inovatoare; b) se poate ca rezultatul confruntării celor două teorii să fie invalidarea uneia dintre ele şi confirmarea celeilalte; c) se poate ca din confruntarea celor două teorii să rezulte invalidarea lor reciprocă; în această situaţie se creează un vid teoretic pe care cercetătorii cei mai creativi încearcă să-l umple; ei pot apela şi la împrumutul unei teorii, împrumut care creează un domeniu hibrid; d) alteori teoriile împrumutate de o anumită disciplină se articulează într-o manieră imprevizibilă cu o altă teorie dintr-o a treia disciplină. Transformări ale conceptelor. În patrimoniul fiecărei discipline conceptele joacă un rol important; în dezvoltarea şi evoluţia ştiinţelor sociale are loc redefinirea conceptelor, împrumutul de concepte de la o ştiinţă la alta, schimbarea semnificaţiei conceptelor, adoptarea unor concepte din practică; toate acestea pot duce la o eventuală hibridare. Metodele: ele se află în centrul patrimoniului unei ştiinţe; metodele inventate într-un domeniu pot fi utilizate în alt domeniu; sunt cazuri în care progresele au fost realizate datorită inovaţiilor metodologice venite din exterior. 44 LAUREANA URSE 5 Tehnologia este o sursă de influenţă transdisciplinară importantă şi imprevizibilă, iar aplicaţiile ei nu duc în mod necesar la hibridare; tehnologia face parte din numeroase forme de influenţă transdisciplinară. În acest sens, calculatorul este exemplul cel mai semnificativ. Descoperirile şi noile interpretări. Descoperirile fac parte din patrimoniul fiecărei ştiinţe. Ele însă sunt mult mai frecvente în ştiinţele naturale decât în ştiinţele sociale. În majoritatea ştiinţelor sociale, noile interpretări constituie forma cea mai vizibilă a progresului acestora; majoritatea se produc la marginea unei discipline; ele creează noi domenii sau îmbogăţesc specialităţile existente. Paradigmele: interacţiunea dintre ele duce atât la schimbarea modului în care sunt puse problemele cât şi la inovaţie, prin punerea faţă în faţă a două mari ansambluri de teorii; paradigmele sunt serii de probleme şi serii de răspunsuri la probleme, cu vocabular specific şi metode corespunzătoare. Când se ajunge la renunţarea la o paradigmă, la frontierele disciplinelor este locul de căutare a altei paradigme. Împrumutul între discipline, mai ales de concepte, poate încuraja inovarea; autorii dau exemplul exportului conceptului de birocraţie din sociologie în economie, a teoriei echilibrului puterii din ştiinţa politică în sociologie ş.a.; ei apreciază că sociologia este pe primul loc şi ştiinţa politică pe locul doi în clasamentul disciplinelor „importatoare” de teorii sau de concepte din alte ştiinţe sociale. ŞTIINŢELE SOCIALE ŞI SCHIMBAREA SOCIALĂ Particularităţi ale ştiinţelor sociale Analiza lui T. Kuhn, pe de o parte şi analiza lui M. Dogan şi R. Phare, pe de altă parte, trimit la particularităţile ştiinţelor sociale, implicit la particularităţile de inovare ale acestora. Caracteristicile „disciplinelor social-umane” sunt punctul de pornire al analizei profesorului Cătălin Zamfir: cercetătorii explorează diferite faţete ale realităţii umane cu instrumente diferite şi, de cele mai multe ori, independent. De aici impresia pe care o creează disciplinele social-umane: lipsa de unitate în cunoaşterea umanului (Zamfir, 1978). Profesorul Cătălin Zamfir conchide că diversitatea orientărilor în disciplinele social-umane se datorează complexităţii realităţii umane, instrumentelor teoretice şi metodologice de care dispune cunoaşterea şi interesului extracognitiv pe care subiectul cunoscător îl are în legătură cu diferite aspecte ale realităţii umane. Realitatea umană este constituită din feţe şi niveluri accesibile cunoaşterii, la un moment al cunoaşterii. Marile discipline social-umane sunt elaborări teoretice în jurul unor grupuri de fenomene social-umane relativ omogene. În cadrul aceleiaşi discipline, fenomenele pot fi observate din mai multe unghiuri. 6 INOVAŢIA ÎN ŞTIINŢELE SOCIALE 45 Teoriile explicative rezultate vor avea un grad maxim de adecvare numai pentru fenomenele grupate în jurul fiecărei dintre ele, iar eficacitatea explicativă a fiecărei teorii scade pe măsura îndepărtării de „epicentrul ontologic” al elaborării ei. Dar fiecare abordare reprezintă o pătrundere în aceeaşi realitate. În evoluţia cunoaşterii, însă, teoriile care explică un număr mai mic şi mai omogen de fapte sunt mai simplu de constituit decât teoriile care explică o diversitate mai mare de fapte; de aceea teoriile care explică un număr mai mic şi mai omogen de fapte sunt mai probabile în primele faze ale cunoaşterii. Complexitatea realităţii umane a generat o pluralitate de abordări particulare şi a devenit evidentă dificultatea de a realiza o teorie globală; crescând volumul de cunoştinţe despre serii particulare de fenomene, au luat amploare disciplinele particulare (mai eficace şi mai riguroase), aceasta fiind faza teoriilor de rază medie (anterioară teoriei unitare a societăţii). În sensul celor de mai sus este caracterizată sociologia: dezvoltarea unor sociologii de ramură, pe fondul rămânerii în urmă a teoriei generale a societăţii. Profesorul Cătălin Zamfir insistă pe explicaţia amintită, tocmai pentru că, în opinia sa, strategia de dezvoltare în sfera umanului este diferită de modelele existente în texte epistemologice, iar „configuraţia cercetărilor social-umane arată mai degrabă ca o abordare simultană şi/sau succesivă a diferitelor puncte calitative distincte” (Zamfir, 1978:10); între teorii există o anumită discontinuitate, putând fi înţelese mai bine „disciplinele de graniţă”; în acest sens, este dat exemplul sociologiei economice şi psihologiei economice. Metodele teoretice distincte reprezintă una dintre sursele diversităţii orientărilor în disciplinele social-umane, prin faptul că fiecărei faţete a realităţii îi corespunde o multitudine de moduri de abordare; şi fiecare modalitate de abordare generează modele teoretice proprii, în jurul cărora se formează o anumită orientare. Uneori, modalităţi de a privi un fenomen sunt sugerate de teorii din alte discipline. Interesul extracognitiv variat, ca sursă a diversităţii orientărilor din disciplinele social-umane, este ilustrat de profesorul Cătălin Zamfir prin câteva exemple, printre care interesul pentru transformarea revoluţionară, specifică proletarului, care a adus în centrul atenţiei probleme de structură de clasă şi relaţiile dintre clasele sociale. În ceea ce priveşte teoriile din câmpul cunoaşterii umanului, acestea au o anumită caracteristică: sunt diferite structural, ceea ce face ca ele să aibă un grad scăzut de cumulativitate. În consecinţă, aceste teorii sunt complementare. „Într-o manieră mai generală, complementaritatea ar putea fi definită în următorul fel: sunt complementare două sau mai multe teorii (mai general, paradigme în sensul dat de Kuhn) care, deşi vizează total sau parţial acelaşi obiect, prezintă o incomensurabilitate sau intraductibilitate reciprocă, mergând până la intolerenţă, dar care realizează împreună o descriere mai completă decât fiecare în parte” (Zamfir, 1978:16). Complementaritatea presupune neputinţa structurală a fiecărui limbaj, teorii (paradigme) de a epuiza descrierea domeniului la care se referă. Caracterizând dinamica teoriilor din disciplinele social-umane, profesorul Cătălin Zamfir se distanţează atât de paradigma lui K. Popper (succesiunea unor 46 LAUREANA URSE 7 teorii cu o valoare de adevăr din ce în ce mai mare, în care noile teorii depăşesc vechile teorii, explicând tot ceea ce puteau explica vechile teorii plus noi serii de fenomene), cât şi de punctul de vedere a lui T. Kuhn cu privire la „faza paradigmatică”. El consideră că unele teorii au fost abandonate din cauza unor dezamăgiri faţă de acestea, iar abandonarea poate fi şi temporară, nu numai definitivă, producându-se o reorientare a interesului pentru alte probleme. Drumul standard al unei teorii, în opinia profesorului Cătălin Zamfir, este următorul: o intuiţie primară, ca punct de pornire – prin procedee logice intuiţia primară este amplificată într-un model teoretic. „Cu alte cuvinte, dezvoltarea cunoaşterii nu se va realiza printr-o amplificare continuă inductivă şi deductivă a modelului teoretic în cauză” (Zamfir, 1978:17). Progresul autentic al cunoaşterii se poate face doar prin angajarea într-o altă perspectiva şi nu prin amendamente aduse unui model teoretic. „Apariţia unui cercetător cu un înalt grad de creativitate face înalt probabilă fie crearea unei variante noi a modelului originar, fie abandonarea acestuia şi elaborarea altuia”. Cum se produce abandonarea unei teorii? Răspunsul pleacă de la următoarea precizare: „Datorită multor factori, printre care şi gradul încă insuficient de dezvoltare a disciplinelor social-umane, nu putem vorbi aici de un set de criterii de verificare logică şi empirică suficient de riguroase. Inexistenţa unor procedee explicite şi satisfăcătoare de decizie asupra valorii unei teorii face ca evaluarea acesteia să fie realizată prin mecanisme predominant intuitive, prin raportare difuză la experienţă...” generatoare, în final, de insatisfacţie faţă de teoria respectivă. Abandonarea unei teorii se mai poate produce şi pe fondul pierderii interesului practic în domeniul explorat de aceasta, precum şi datorită acumulării de cunoştinţe. Participarea sociologiei la schimbarea socială Schimbările realităţii sociale pot genera abordări diferite, abandonări de paradigme şi crearea de noi paradigme în cadrul sociologiei: „Nu cred că putem vorbi despre mai multe sociologii. Sociologia este o ştiinţă cu principii teoretice şi metodologice unice. Ea poate însă prezenta largi variaţii, în funcţie de realitatea socială în raport cu care se dezvoltă. Diferenţele de configuraţie socială generează unghiuri diferite de abordare, cu structuri teoretice şi metodologice relativ distincte. Este mai productiv să trecem dincolo de estimarea, corectă la un nivel general, dar mai degrabă superficială, că există o singură sociologie şi să acordăm atenţie mai mare varietăţii dispozitivelor gândirii sociologice. Suntem încă departe de existenţa unei paradigme unice a sociologiei. Există mai degrabă o multitudine de paradigme, cu variate grade de comunalitate/ diferenţiere” (Zamfir, 2004:69). 8 INOVAŢIA ÎN ŞTIINŢELE SOCIALE 47 Tematicile sociologice distincte, generate de diferenţele de problematică socială se plasează – în opinia profesorului Cătălin Zamfir – pe trei dimensiuni: 1) realitatea cercetată; 2) atitudinea comunităţii faţă de realitatea socială; 3) direcţiile şi mecanismele de schimbare a realităţii pe care comunitatea le explorează. În ce măsură sociologia participă la schimbarea socială rezultă din caracterizarea care i se face în diferite contexte. În ţările capitaliste dezvoltate, caracterizate printr-o realitate socială cu un înalt grad de structurare, printr-o stabilitate mare a instituţiilor fundamentale, printr-un proces continuu de schimbare „din aproape în aproape”, schimbări care nu sunt realizate prin acţiuni intenţionate, iar instituţiile publice „nu dezvoltă programe politice de schimbare globală, planificată pe termen lung”, sociologia este centrată pe descrierea şi explicarea realităţii existente (Zamfir, 2004:70). În societăţile foste comuniste „sociologia se centrează pe un tip nou de schimbare: dezvoltarea socială realizată pe bază de strategii şi programe” (Zamfir, 2004:74). Schimbarea societăţilor în tranziţie este şi globală şi sectorială, este proiectată şi planificată şi se realizează pe baza unei strategii. „Sociologia tranziţiei trebuie să fie mai degrabă o sociologie constructivă, care subordonează sociologia explicativă. De asemenea, obiectul ei este constituirea explicaţiei unei realităţi în globalitatea ei şi nu a unor fenomene particulare” (Zamfir, 2004:75). Tranziţia – ca proces de schimbare şi de înfăptuire a unei noi realităţi sociale – a găsit sociologia nepregătită în ceea ce priveşte strategia de schimbare. Ca urmare, profesorul Cătălin Zamfir afirmă că „o sociologie a tranziţiei trebuie să se orienteze spre noi obiective cognitive, respectiv: 1) identificarea strategiei de schimbare, formulată de colectivitate („sociologia nu deţine încă o metodologie de identificare a strategiei de schimbare formulată şi funcţionând într-o complexă reţea de comunicare şi autoritate”); 2) descrierea şi explicarea construirii strategiei de schimbare şi a schimbării propriu-zis; 3) analiza procesului propriu-zis al schimbării, respectiv realizări/nerealizări, succese/insuccese etc.; 4) efectele schimbării (intenţionate sau neintenţionate); 5) realitatea tranziţiei faţă în faţă cu aşteptările celor care au planificat-o şi realizat-o; 6) realizarea strategiei schimbării. Dacă noile obiective cognitive fac parte din procesul de inovare în interiorul sociologiei, strategiile de acţiune oferă posibilitatea sociologiei, ca şi altor discipline sociale, să contribuie la inovarea socială; strategiile de acţiune utilizează, în ponderi diferite, două tipuri de cunoaştere: cunoaşterea ştiinţifică, produsă de sistemul academic şi cunoaşterea instituţională. Pentru societăţile aflate în schimbare orientată de o strategie, profesorul Cătălin Zamfir propune o nouă paradigmă în sociologie: „încorporarea perspectivei cognitive şi a perspectivei sociale într-o paradigmă explicativă unică”. Perspectiva cognitivă aparţine actorilor sociali şi nu sociologiei; ea se referă la evaluarea strategiei de acţiune (corectă/ incorectă, adecvată/ neadecvată obiectivului schimbării). 48 LAUREANA URSE 9 Perspectiva socială este specifică sociologiei: sociologia trebuie să explice „procesul social colectiv prin care actorii, în interacţiunea lor, iau o decizie sau alta, nu cât de bune sau proaste sunt acestea. În noul context, al tranziţiei, „constituirea sociologiei ca ştiinţă” presupune opţiunea pentru un model epistemologic: epistemologia problemelor cu soluţie unică şi epistemologia problemelor cu soluţii multiple; plasarea/ adaptarea/ opţiunea pentru una dintre aceste două epistemologii ale teoriei acţiunii are efecte cognitive, economice, politice, morale diferite. BIBLIOGRAFIE 1. Bauman, Z., Tim, M., Gândirea sociologică, Bucureşti, Editura Humanitas, 2008. 2. Costea, Şt., Larionescu, M., Ungureanu, I., Sociologia românească contemporană, Bucureşti, Editura Ştiinţifică şi Enciclopedică, 1983. 3. Dogan, M., Pahre, R., L’innovation dans les sciences sociales, PUF, 1991. 4. Kuhn, S. T., Structura revoluţiilor ştiinţifice, Bucureşti, Editura Ştiinţifică şi Enciclopedică, 1976. 5. Zamfir, C., Unitate şi diversitate în dezvoltarea ştiinţelor sociale, în Materialismul dialectic şi ştiinţele moderne, vol. XVIII, Concepţii asupra dezvoltării ştiinţei, coordonator Ilie Pârvu, Bucureşti, Editura Politică, 1978. 6. Zamfir, C., O analiză critică a tranziţiei. Ce va fi după?, Iaşi, Editura Polirom, 2004. nnovation in social sciences” completes the debate on the issue of social innovation as factor of the social-economic “I development. First, the innovation in science is analysed based on the book by T. Kuhn – Structure of the scientific revolutions; “the dynamic process by which scientific knowledge is acquired” is presented on the basis of the fundamental concepts of his book: paradigm, normal science, puzzles, anomaly, scientific crisis and revolution. The topic of innovation in social sciences is presented based on the book by M. Dogan and R. Phare „L’innovation dans les sciences sociales” and on the basis of several papers by Professor Cătălin Zamfir. M. Dogan and R. Pahre analyse how and where innovation in social sciences occurs, how the researcher innovates and what the innovation in social sciences can generate, but also considers that the science may also progress by successive inputs. The view points of Professor Cătălin Zamfir are oriented on two directions: 1) the characteristics of the social-humanist disciplines; 2) participation of sociology in the social change, focusing on the sociology of transition. Keywords: innovation in science, innovation in social sciences and social change. 